የ2013 የትምህርት ዘመን የነባር ተማሪዎች ምዝገባ ዛሬ ተጀምሯል፡፡
ባሕር ዳር፡ መስከረም 11/2013ዓ.ም (አብመድ) በአማራ ክልል በሁሉም የመንግሥት ትምህርት ቤቶች የነባር ተማሪዎች ምዝገባ ዛሬ ተጀምሯል፡፡ትምህርት ቤቶች ለተማሪዎች ምዝገባ አስፈላጊውን ዝግጅት ሲያደርጉ የቆዩ እንደሆነና ባለፈው ሳምንት የአዲስ ተማሪዎች ምዝገባ መካሄዱን የአማራ ክልል ትምህርት ቢሮ አስታውሷል፤ ከዛሬ መስከረም 10-14/2013 ዓ.ም ጀምሮ ደግሞ የነባር ተማሪዎች የነፃ ዝውውር ካርዳቸውን በመውሰድ ምዝገባቸውን በማካሄድ ላይ እንደሚገኙ አስታውቋል፡፡በባሕር ዳር ከተማ አስተዳደር የሚገኘው የጣና ሐይቅ 2ኛ ደረጃ ትምህርት ቤት ከፈተኛ የተማሪ ቁጥር የሚያስተናግድ ሲሆን ዛሬ ከ9ኛ ወደ 10ኛ ክፍል የተዛወሩ ተማሪዎችን ብቻ ካርድ በመስጠትና በመመዝገብ ላይ እንደሆነ ቢሮው አመልክቷል፡፡ የትምህርት ቤቱ ምክትል ርእሰ መምህር ፀጋየ ተፈራ በተማሪዎች ምዝገባ መጨናነቅ እንዳይፈጠር ፕሮግራም አውጥተው በመመዝገብ ላይ መሆናቸውን ተናግረዋል፡፡ተማሪዎች ወደ ምዝገባ በሚመጡበት ጊዜ የአፍና አፍንጫ መሸፈኛ ጭምብል ለብሰው እንዲገቡ እየተደረገ እንደሆነና የንጽህና መጠበቂያዎች በትምህርት ቤቱ መዘጋጀታቸውን ምክትል ርእሰ መምህሩ መናገራቸውን የክልሉ ትምህርት ቢሮ በማኅበራዊ ገጹ አስታውቋል፡፡በጎ ፈቃደኛ ወጣቶችም ተማሪዎችን በማስተባበር ሲያስመዘግቡ ተመልክተና፡፡ መምህራንም በወጣው ፕሮግራም መሰረት ራሳቸውንና ተማሪዎችን ለመታደግ የኮሮና መከላከያ ህጎችን በመከተል በመመዝገብ ላይ ናቸው፡፡